LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL FINANSŲ ĮSTAIGOS PASIRINKIMO KONKURSO BŪDU SĄLYGŲ APRAŠO PATVIRTINIMO

2025 m. vasario 27 d. Nr. V-162

Vilnius

Vadovaudamasi Lietuvos Respublikos sveikatos draudimo įstatymo 20 straipsniu ir 23 straipsnio 4 dalimi bei Lietuvos Respublikos pacientų teisių ir žalos sveikatai atlyginimo įstatymo 27 straipsnio 9 dalimi:

1.	T v i r t i n u Finansų įstaigos pasirinkimo konkurso būdu sąlygų aprašą (pridedama).

2.	P r i p a ž į s t u netekusiais galios:

2.1.	Lietuvos Respublikos sveikatos apsaugos ministro 2017 m. rugsėjo 22 d. įsakymą Nr. V-1112 „Dėl Banko pasirinkimo konkurso būdu sąlygų aprašo patvirtinimo“;

2.2.	Lietuvos Respublikos sveikatos apsaugos ministro 2020 m. sausio 7 d. įsakymą Nr. V-18 „Dėl Konkurso kredito įstaigai, kurioje laikomos sąskaitos, kurioje kaupiamos asmens sveikatos priežiūros įstaigų įmokos žalai, atsiradusiai dėl paciento sveikatai padarytos žalos, atlyginti, lėšos, parinkti sąlygų aprašo patvirtinimo“.

3. P a v e d u šio įsakymo vykdymą kontroliuoti viceministrui pagal veiklos sritį.

4. N u s t a t a u, kad šis įsakymas įsigalioja 2025 m. liepos 1 d.

Sveikatos apsaugos ministrė	Marija Jakubauskienė

PATVIRTINTA

Lietuvos Respublikos sveikatos apsaugos

ministro 2025 m. vasario 27 d. įsakymu Nr.

V-162

FINANSŲ ĮSTAIGOS PASIRINKIMO KONKURSO BŪDU SĄLYGŲ APRAŠAS

I SKYRIUS

BENDROSIOS NUOSTATOS

1. Finansų įstaigos pasirinkimo konkurso būdu sąlygų aprašas (toliau – Aprašas) nustato sąlygas ir kriterijus, taikomus konkurso būdu pasirenkant:

1.1. finansų įstaigą, kurioje būtų laikomos Privalomojo sveikatos draudimo fondo (toliau – PSDF) biudžeto lėšos, įskaitant ir kitas Valstybinės ligonių kasos prie Sveikatos apsaugos ministerijos (toliau – perkančioji organizacija) teisėtai valdomas lėšas (pvz., Europos Sąjungos lėšas projektams finansuoti ir (ar) kitas lėšas);

1.2. finansų įstaigą, kurioje būtų laikomos PSDF biudžeto rezervo lėšos;

1.3. finansų įstaigą, kurioje būtų laikomos lėšos, kaupiamos asmens sveikatos priežiūros įstaigų įmokų žalai, atsiradusiai dėl paciento sveikatai padarytos turtinės ir neturtinės žalos, atlyginti, sąskaitoje (toliau – sąskaita žalai atlyginti), ir kitos teisėtai įgytos lėšos.

2. Aprašo nuostatos taikomos perkančiosios organizacijos rengiamiems finansų įstaigos paslaugų pirkimo dokumentams.

3. Finansų įstaiga pasirenkama vadovaujantis Lietuvos Respublikos civiliniu kodeksu, Lietuvos Respublikos viešųjų pirkimų įstatymu (toliau – VPĮ) ir kitais viešųjų pirkimų vykdymą reglamentuojančiais teisės aktais bei Aprašu.

4. Perkančioji organizacija, vadovaudamasi Aprašo 3 punkte nurodytais teisės aktais ir atsižvelgdama į pasirinktą pirkimo būdą, nustato finansų įstaigos paslaugų pirkimo sąlygas.

5. Numatomo finansų įstaigos paslaugų pirkimo vertę perkančioji organizacija nustato atsižvelgdama į finansų įstaigai mokamas įmokas, komisinius atlyginimus, palūkanas ir kitokį atlygį už paslaugas.

6. Aprašas netaikomas perkančiajai organizacijai pasirenkant finansų įstaigą, teikiančią paslaugas, nesusijusias su Aprašo 1 punkte nurodytų lėšų laikymu ar kaupimu (pvz., perkančiajai organizacijai perkant finansinių mokėjimų iniciavimo paslaugas, mokėjimų tarpininkavimo ir (ar) kitas panašias paslaugas, dėl kurių teikimo finansų įstaiga atidaro perkančiosios organizacijos sąskaitą). Šiuo atveju perkančioji organizacija finansų įstaigą pasirenka vadovaudamasi VPĮ ir kitais viešųjų pirkimų vykdymą reglamentuojančiais teisės aktais.

II SKYRIUS

PIRKIMO OBJEKTAS

7. Pirkimo objektas – finansų įstaigos paslaugos (toliau – paslaugos).

7.1. Pirkimo objektą sudaro:

7.1.1. sąskaitos (-tų) atidarymas ir uždarymas;

7.1.2. sąskaitos (-tų) tvarkymas;

7.1.3. sąskaitos (-tų) išrašų pateikimas elektroniniu būdu;

7.1.4. lėšų administravimas;

7.1.5. lėšų pervedimas ir gavimas;

7.1.6. identifikavimo kodų generatorių išdavimas, keitimas, blokavimas, blokavimo panaikinimas;

7.1.7. valiutos konvertavimas;

7.1.8. mokėjimo kortelių išdavimas, administravimas, atnaujinimas, keitimas, blokavimas, blokavimo panaikinimas;

7.1.9. kitos paslaugos, susijusios su lėšų pervedimu, informacijos apie sąskaitas ir (ar) atliktas operacijas teikimu, dokumentų paieška, apdorojimu, finansų įstaigos pažymų rengimu.

7.2. Pirkimo objektui keliami reikalavimai:

7.2.1. turi būti galimybė atlikti lėšų pervedimus ir valdyti sąskaitą (-as), naudojantis elektronine bankininkyste (lietuvių kalba);

7.2.2. turi būti užtikrintas elektroninės bankininkystės saugumas (būtina bent 3 privalomų lygių kodavimo sistema);

7.2.3. palūkanos, priskaičiuotos už einamojo mėnesio kiekvienos dienos lėšų likutį sąskaitoje, turi būti mokamos einamojo mėnesio paskutinę darbo dieną. Tais atvejais, kai dėl objektyvių priežasčių (savaitgalio, švenčių dienų, technikos gedimo ir pan.) negalima einamojo mėnesio palūkanų mokėti paskutinę mėnesio dieną, jos mokamos per kiek įmanoma trumpesnį terminą, bet ne vėliau kaip per 5 dienas mėnesiui pasibaigus;

7.2.4. mokestis, priskaičiuotas už praėjusio kalendorinio mėnesio kiekvienos kalendorinės dienos pabaigoje esančius lėšų likučius sąskaitoje ir Finansų įstaigų pasirinkimo konkurso sąlygų techninėje specifikacijoje nurodytas paslaugas, turi būti nuskaitomas nuo perkančiosios organizacijos sąskaitos iki kito kalendorinio mėnesio 10 dienos;

7.2.5. reikiamą finansų įstaigos filialų ar klientų aptarnavimo skyrių skaičių perkančioji organizacija nustato pati pagal poreikį;

7.2.6. perkant finansų įstaigos paslaugas, nurodytas Aprašo 7 punkte, turi būti sudarytos sąlygos finansų įstaigos operacijas atlikti naudojantis perkančiosios organizacijos vidaus informacinėmis sistemomis (importuojant / eksportuojant duomenis).

8. Pirkimo dokumentuose nurodoma ši su pirkimo objektu susijusi informacija:

8.1. numatomas Aprašo 15 punkte nurodytų paslaugų sudėtinių dalių kiekis;

8.2. numatoma vidutinės mėnesio apyvartos suma;

8.3. numatomas metinis PSDF biudžeto ar jo dalies dydis, PSDF biudžeto rezervo ar jo dalies dydis ir lėšų, kaupiamų sąskaitoje žalai atlyginti, dydis.

9. Paslaugos perkamos ne ilgesniam kaip 3 metų laikotarpiui.

III SKYRIUS

REIKALAVIMAI PASLAUGŲ TEIKĖJUI

10. Paslaugų teikėjas turi atitikti šiuos reikalavimus:

10.1. paslaugų teikėjas turi turėti teisę verstis ta veikla, kuri reikalinga pirkimo sutarčiai įvykdyti;

10.2. paslaugų teikėjui turi būti suteiktas ne žemesnis nei Lietuvos Respublikai nustatytas tarptautinis kredito reitingas pagal reitingų agentūros – „Moody’s“, „Standard & Poor’s“ arba „Fitch Ratings“ – vertinimą ar lygiaverčius reitingo vertinimus, atliekamus kredito reitingų agentūrų, veikiančių pagal 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (OL 2009 L 302, p. 1). Jei paslaugų teikėjui nenustatytas tarptautinis kredito reitingas, šį reikalavimą turi atitikti jį patronuojantis bankas ar bankų grupė, kuriai priklauso teikėjas. Vertinant užsienio bankų filialus atsižvelgiama į juos įsteigusių bankų reitingus;

10.3. paslaugų teikėjas turi atitikti Lietuvos Respublikos bankų įstatyme nurodytus bankų veiklos riziką ribojančius reikalavimus.

IV SKYRIUS

PASIŪLYMŲ VERTINIMAS

11. Paslaugų teikėjų pasiūlymai vertinami pagal ekonomiškai naudingiausio pasiūlymo vertinimo kriterijų.

12. Paslaugų teikėjų pasiūlymų vertinimo kriterijai:

12.1. paslaugų teikėjo nurodyta bendra paslaugų kaina (vertinimo kriterijaus lyginamasis svoris – 30 proc.);

12.2. paslaugų teikėjo siūloma metinė nekintanti palūkanų marža, taikoma mokant palūkanas už einamojo mėnesio kiekvienos dienos lėšų likutį, esantį sąskaitoje (vertinimo kriterijaus lyginamasis svoris – 70 proc.).

13. Paslaugų teikėjo pasiūlyme paslaugų kaina nurodoma eurais.

14. Paslaugų teikėjas negali teikti pasiūlymų, kuriuose būtų nurodoma neigiama palūkanų marža.

V SKYRIUS

PASLAUGŲ TEIKĖJO PASIŪLYMO KAINOS SKAIČIAVIMAS

15. Finansų įstaigos paslaugų teikėjo pasiūlymo kainą sudaro toliau išvardytų paslaugų įkainiai:

15.1. finansų įstaigos sąskaitos atidarymas, uždarymas, tvarkymas, į sąskaitas pervestų lėšų ir mokėjimo operacijų administravimas;

15.2. identifikavimo kodų generatorių išdavimas, keitimas, blokavimas, blokavimo panaikinimas;

15.3. valiutos konvertavimas;

15.4. mokėjimo kortelių išdavimas, administravimas, atnaujinimas, keitimas, blokavimas, blokavimo panaikinimas;

15.5. kitos paslaugos, susijusios su lėšų pervedimu, informacijos apie sąskaitas ir (ar) atliktas operacijas teikimu, dokumentų paieška, apdorojimu, finansų įstaigos pažymų rengimu.

_____________________